Sajtóközlemény

**Kommunikációs díjat kapott Prof. Dr. Szécsi Gábor**

**Azonnali felhasználásra!**

**Budapest - Szekszárd, 2021. november 24. - Az Országos Tudományos Diákköri Tanács (OTDT) Kommunikációs Díját vette át Prof. Dr. Szécsi Gábor, a PTE Kultúratudományi, Pedagógusképző és Vidékfejlesztési Karának dékánja a Magyar Tudományos Akadémia Dísztermében Prof. Dr. Freund Tamás, az MTA elnöke és Prof. Dr. Bódis József felsőoktatásért, innovációért és szakképzésért felelős államtitkár jelenlétében Prof. Dr. Szendrő Pétertől, az OTDT elnökétől.**

Az Országos Tudományos Diákköri Tanács Kommunikációs Díját vehette át Prof. Dr. Szécsi Gábor, a PTE KPVK dékánja, az OTDT alelnöke a Magyar Tudományos Akadémia Dísztermében a 35. Országos Tudományos Diákköri Konferencia záróünnepségén. A kitüntetést Prof. Dr. Freund Tamás, az MTA elnöke jelenlétében, Prof. Dr. Szendrő Péter, az OTDT elnöke adta át a PTE professzorának.

Az indoklás szerint Dr. Szécsi Gábor a díjat a magyar felsőoktatás műhelyeiben folyó tudományos tevékenység támogatásáért, a tudományos diákköri munkát népszerűsítő tevékenységéért, különös tekintettel a 2021-ben, az Akadémiai Kiadó gondozásában megjelent *A megújulás műhelyei* című monográfiájáért nyerte el.